《登钓龙台》
清代·吴荣光

纷纷逐鹿中原走，东家别骓西烹狗。白蛇已死赤蛇飞，海滨容尔屠龙手。

秦楚之际匝月间，潮声山色一竿间。风云夜护英雄气，组练朝明水石湾。

李册审知刘册丑，千年此地数杯酒。新市堤荒秋燕归，流觞亭废寒螀守。

到今苍莽尚高原，台耶人耶谁并存。万家烟雨双鱼屿，九海梯航五虎门。

我告明禋来郊甸，如此太平经几见。海天寥泬付诗人，坐对群峰青四面。

作者简介：（1773—1843）清广东南海人，字荷屋，号伯荣。嘉庆四年进士。授编修，历任御史、福建盐法道。道光间官至湖南巡抚，兼署湖广总督，坐事降调福建布政使。后以年老休致。善书画，精金石。有《筠清馆金石录》、《吾学录》、《历代名人年谱》、《石云山人集》等。